履道會飲
作者：邵雍
朝代：宋

paragraphs: 衆人之所樂，所樂唯囂塵。
吾友之所樂，所樂唯清芬。
清芬無鼓吹，直與太古鄰。
太古者靡佗，和氣常絪紜。
里閈舊情好，有才復有文。
過從一日樂，十月生陽春。
洛陽古神州，周公嘗縷陳。
四時寒暑正，四方道里均。
代不乏英俊，號爲多縉紳。
至于花與木，天下莫敢倫。
而逢此之景，而當此之辰。
而能開口笑，而世有幾人。
清衷貫金石，劇變驚鬼神。
天地爲一指，富貴如浮雲。
明時緩康濟，白晝閑經綸。
莫如陪歡伯，又復對此君。
商於六百里，黄金四萬斤。
不能買茲樂，自餘惡足論。
接䍦倒戴時，蟾蜍生海垠。
小車倒載時，山翁歸天津。